ИЗВЕСТИЕ НА КОМИСИЯТА

Наличие на ръководство и неговата приложимост във връзка с прилагането на точки 3.6.5 и 3.8.2 от приложение II към Регламент (ЕО) № 1107/2009 на Европейския парламент и на Съвета по отношение на свойствата, нарушаващи функциите на ендокринната система

(текст от значение за ЕИП)

(2018/C 340/03)

Документът Guidance for the identification of endocrine disruptors in the context of Regulations (EU) № 528/2012 and (ЕС) № 1107/2009 (Ръководство за идентифицирането на ендокринни нарушители в контекста на регламенти (ЕС) № 528/2012 и (ЕО) № 1107/2009) (1) бе изготвен от Европейската агенция по химикали (ECHA) и Европейския орган за безопасност на храните (ЕОБХ) с подкрепата на Съвместния изследователски център (JRC) на Европейската комисия. В него се предоставят насоки за заявителите и оценителите от компетентните регулаторни органи относно начина на прилагане на въведените с Регламент (ЕС) 2018/605 на Комисията (2) научни критерии за определянето на свойствата, нарушаващи функциите на ендокринната система. Тези научни критерии се прилагат от 10 ноември 2018 г. за заявленията, - които са в процес на разглеждане, и за бъдещите заявления за одобрение или подновяване на одобрението на активни вещества, антидоти или синергисти съгласно Регламент (ЕО) № 1107/2009 на Европейския парламент и на Съвета (3).

При съставянето на това ръководство ЕОБХ и ECHA неколкократно се допитаха до държавите членки, заинтересованите страни и широката общественост. Освен това държавите членки разгледаха казуси по време на семинар, организиран за целта от Европейската комисия, ЕОБХ и ECHA на 1 -и 2 февруари 2018 г. И накрая, окончателният проект на ръководството бе обсъден на заседанието на Постоянния комитет по растенията, животните, храните и фуражите (секция „Продукти за растителна защита — законодателство“) на 25 май 2018 г. Разработването на ръководството и коментарите, получени от агенциите, са документирани и публикувани от ЕОБХ и ECHA.

ЕОБХ и ECHA приеха ръководството на 5 юни 2018 г. и го публикуваха на 7 юни 2018 г. В резултат на това ръководството е налично преди началото на периода на прилагане на установените в Регламент (ЕС) 2018/605 научни критерии.

След консултации с Постоянния комитет по растенията, животните, храните и фуражите и с цел да се постигне хармонизирано и ефикасно прилагане на въведените с Регламент (ЕС) 2018/605 на Комисията научни критерии, Комисията уведомява, че публикуваното ръководство следва да се използва за целите на прилагането на точки 3.6.5 и 3.8.2 от приложение II към Регламент (ЕО) № 1107/2009 от датата на прилагане на Регламент (ЕС) 2018/605, а именно — 10 ноември 2018 г.

(1) European Chemicals Agency (ECHA) and European Food Safety Authority (EFSA) with support from the Joint Research Centre (JRC) (Европейска агенция по химикали (ECHA) и Европейски орган за безопасност на храните (ЕОБХ) с подкрепата на Съвместния изследователски център (JRC). Guidance for the identification of endocrine disruptors in the context of Regulations (EU) № 528/2012 and (ЕС) № 1107/2009 (Ръководство за идентифицирането на ендокринни нарушители в контекста на регламенти (ЕС) № 528/2012 и (ЕО) № 1107/2009), http://www.efsa.europa.eu/en/efsajournal/pub/5311.

(2) Регламент (ЕС) 2018/605 на Комисията от 19 април 2018 г. за изменение на приложение II към Регламент (ЕО) № 1107/2009 чрез установяване на научни критерии за определянето на свойствата, нарушаващи функциите на ендокринната система (ОВ L 101, 20.4.2018 г., стр. 33).

(3) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).